Document ID: 32014R1233

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1233/2014 ΤΗΣ ΕΠΙΤΡΟΠΉΣ
της 18ης Νοεμβρίου 2014
για την τροποποίηση του κανονισμού (ΕΚ) αριθ. 2597/2001 σχετικά με το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένους τύπους οίνου καταγωγής Δημοκρατίας της Κροατίας και πρώην Γιουγκοσλαβικής Δημοκρατίας της Μακεδονίας
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως τα άρθρα 184 και 187,
Έχοντας υπόψη τον κανονισμό (ΕΚ) αριθ. 153/2002 του Συμβουλίου, της 21ης Ιανουαρίου 2002, όσον αφορά ορισμένες διαδικασίες για την εφαρμογή της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της πρώην Γιουγκοσλαβικής Δημοκρατίας της Μακεδονίας, αφετέρου, καθώς και για την εφαρμογή της ενδιάμεσης συμφωνίας μεταξύ της Ευρωπαϊκής Κοινότητας και της πρώην Γιουγκοσλαβικής Δημοκρατίας της Μακεδονίας (2), και ιδίως το άρθρο 7,
Εκτιμώντας τα ακόλουθα:
(1)
Η συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της πρώην Γιουγκοσλαβικής Δημοκρατίας της Μακεδονίας, αφετέρου (στο εξής «η ΣΣΣ») υπεγράφη στο Λουξεμβούργο στις 9 Απριλίου 2001 και τέθηκε σε ισχύ την 1η Απριλίου 2004.
(2)
Το πρωτόκολλο της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της πρώην Γιουγκοσλαβικής Δημοκρατίας της Μακεδονίας, αφετέρου, προκειμένου να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση (3) (στο εξής «το πρωτόκολλο»), υπεγράφη στις 18 Ιουλίου 2014. Η υπογραφή εξ ονόματος της Ευρωπαϊκής Ένωσης και των κρατών μελών της έχει εγκριθεί με την απόφαση 2014/665/ΕΕ του Συμβουλίου (4). Εν αναμονή της ολοκλήρωσης των διαδικασιών για την έγκρισή του από το Συμβούλιο εξ ονόματος της Ευρωπαϊκής Κοινότητας Ατομικής Ενέργειας, το πρωτόκολλο εφαρμόζεται προσωρινά από την 1η Ιουλίου 2013.
(3)
Το άρθρο 5 του πρωτοκόλλου και το οικείο παράρτημα VII προβλέπουν τροποποιήσεις της υφιστάμενης δασμολογικής ποσόστωσης για οίνους σε δοχεία περιεκτικότητας άνω των 2 λίτρων, καταγωγής πρώην Γιουγκοσλαβικής Δημοκρατίας της Μακεδονίας, με ισχύ από την 1η Ιουλίου 2013.
(4)
Σύμφωνα με το άρθρο 10 του πρωτοκόλλου, για το έτος 2013, ο όγκος των νέων δασμολογικών ποσοστώσεων και οι αυξήσεις του όγκου των υφιστάμενων δασμολογικών ποσοστώσεων υπολογίζονται κατ' αναλογία του βασικού ετήσιου όγκου που καθορίζεται στο πρωτόκολλο, λαμβανομένης υπόψη της περιόδου πριν από την 1η Ιουλίου 2013.
(5)
Η κατανομή της αύξησης του όγκου της δασμολογικής ποσόστωσης κατά 40 500 εκατόλιτρα από την 1η Ιουλίου 2013 για τους οίνους σε δοχεία περιεκτικότητας άνω των 2 λίτρων θα πρέπει να γίνει με την εξασφάλιση ίσης μεταχείρισης των επιχειρήσεων που εισήγαγαν οίνους καταγωγής πρώην Γιουγκοσλαβικής Δημοκρατίας της Μακεδονίας στο πλαίσιο των σχετικών δασμολογικών κλάσεων το 2013.
(6)
Για την εφαρμογή των δασμολογικών ποσοστώσεων για τον οίνο οι οποίες προβλέπονται στο πρωτόκολλο, είναι ανάγκη να προσαρμοστεί ο κανονισμός (ΕΚ) αριθ. 2597/2001 της Επιτροπής (5).
(7)
Επιπλέον, μετά την προσχώρηση της Κροατίας στην Ευρωπαϊκή Ένωση, οι παραπομπές στις δασμολογικές ποσοστώσεις για τους οίνους καταγωγής του εν λόγω κράτους μέλους, οι οποίες προβλέπονται στον κανονισμό (ΕΚ) αριθ. 2597/2001, θα πρέπει να απαλειφθούν.
(8)
Ως εκ τούτου, ο κανονισμός (ΕΚ) αριθ. 2597/2001 θα πρέπει να τροποποιηθεί αναλόγως.
(9)
Εφόσον το πρωτόκολλο εφαρμόζεται από την 1η Ιουλίου 2013, ο παρών κανονισμός θα πρέπει να εφαρμόζεται από την ίδια ημερομηνία και να αρχίσει να ισχύει την ημέρα δημοσίευσής του.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2597/2001 τροποποιείται ως εξής:
1)
Ο τίτλος αντικαθίσταται από τον ακόλουθο:
«Κανονισμός (ΕΚ) αριθ. 2597/2001 της Επιτροπής, της 28ης Δεκεμβρίου 2001, σχετικά με το άνοιγμα και τον τρόπο διαχείρισης ενωσιακών δασμολογικών ποσοστώσεων για οίνους καταγωγής πρώην Γιουγκοσλαβικής Δημοκρατίας της Μακεδονίας»
.
2)
Το άρθρο 1 αντικαθίσταται από το ακόλουθο κείμενο:
«Άρθρο 1
1. Οι οίνοι που αναφέρονται στο παράρτημα, καταγωγής πρώην Γιουγκοσλαβικής Δημοκρατίας της Μακεδονίας, οι οποίοι τίθενται σε ελεύθερη κυκλοφορία στην Ένωση, απαλλάσσονται από τελωνειακούς δασμούς, εντός των ορίων που προβλέπονται από τις ετήσιες ενωσιακές δασμολογικές ποσοστώσεις, οι οποίες αναφέρονται στο εν λόγω παράρτημα, σύμφωνα με τις διατάξεις του παρόντος κανονισμού.
2. Σε περίπτωση που η πρώην Γιουγκοσλαβική Δημοκρατία της Μακεδονίας επιδοτήσει τις εξαγωγές των υπό εξέταση προϊόντων, αναστέλλεται η απαλλαγή τελωνειακών δασμών στο πλαίσιο των δασμολογικών ποσοστώσεων που προβλέπονται στο πρόσθετο πρωτόκολλο που συνήφθη με την απόφαση 2001/916/ΕΚ (“πρόσθετο πρωτόκολλο για τον οίνο”).»
.
3)
Το άρθρο 3 αντικαθίσταται από το ακόλουθο κείμενο:
«Άρθρο 3
Κατά παρέκκλιση των όρων που προβλέπονται στο σημείο 5 στοιχείο α) του παραρτήματος I του πρόσθετου πρωτοκόλλου για τον οίνο, οι εισαγωγές οίνου στο πλαίσιο των ενωσιακών δασμολογικών ποσοστώσεων που αναφέρονται στο άρθρο 1 παράγραφος 1 του παρόντος κανονισμού υπόκεινται στις διατάξεις του ισχύοντος πρωτοκόλλου για τον ορισμό της έννοιας “καταγόμενα προϊόντα” και για τις μεθόδους διοικητικής συνεργασίας της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της πρώην Γιουγκοσλαβικής Δημοκρατίας της Μακεδονίας, αφετέρου.»
.
4)
Το άρθρο 5 απαλείφεται.
5)
Το παράρτημα αντικαθίσταται από το κείμενο που περιλαμβάνεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιουλίου 2013.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Νοεμβρίου 2014.

Labels: 17
5
3
18
15